**FAJVÉDELMI LEHETŐSÉGEK A DENEVÉRKOLÓNIÁS TEMPLOMTORNYOKBAN**

**A denevérekről általánosan**

Hazánkban 28 denevérfaj honos, veszélyeztetett állatok, ezért minden fajuk védett, illetve több faj fokozott védettséget élvez. Denevéreinkre általánosan jellemző, hogy téli álmot alszanak, azaz hibernálnak, barlangokban, pincékben, panelépületek réseiben, illetve faodvakban vészelik át a táplálékszegény téli időszakot. Nyáron különböző földalatti tanyahelyeken, barlangokban, felhagyott bányákban, pincékben, vagy épületek sötét padlásain bújhatnak meg, míg erdőlakó fajaink faodvakat, a törzsről leváló fakéreglemezek mögötti réseket keresik fel. Május-júniusban hozzák világra kölyküket, mely a legtöbb faj esetében csupán egy utódot jelent évente. A kölykök gyorsan nőnek, nyár derekára fajtól függően június vagy július végére már röpképessé válnak.

Elsősorban szürkület után aktívak, nappali pihenőhelyeiket barlangokban, illetve más földalatti üregekben, épületek réseiben, lakatlan helyiségeiben és padlásain, fák odvaiban, illetve repedéseiben találjuk.

Sajnos sok faj állománya jelentősen meggyengült Európában, s e negatív tendencia hazánkban is érezhető: sok korábbi, igen jelentős állomány napjainkra felszámolódott. A denevérek kiemelten érzékenyek búvóhelyeik megváltozására, az ottani zavarásra, különösen a kölykezési, illetve a telelési időszakban. Az emberi tevékenység hatására táplálkozóterületeik is jelentősen visszaszorultak, különböző rovarirtószerek a denevéreket is mérgezték. Hazánkban szerencsére európai szinten is jelentős állományok élnek még, így időszerű és **fontos védelmükre nagyobb erőfeszítéseket tennünk**.

**Ebben kiemelt szerepet tölthetnek be a hazai történelmi egyházak, mivel a denevérek nyári szállásai igen nagy arányban templomok vagy egyéb egyházi építmények padlástereiben vannak.** **Ezeknek a kolóniáknak a megőrzése nem képzelhető el az egyházak segítsége nélkül.**

**Az alábbi tevékenységeknek lehet kiemelt szerepe abban, hogy a templomok padlástereiben élő denevérkolóniák jó kondícióban és tartósan megmaradhassanak.**

**A jelentősebb denevérkolóniák által lakott egyházi épületek éjszakai díszkivilágításának időszakos szüneteltetése.**

Fajtól függően nagyjából június elején szülik meg utódjaikat. Évente mindössze egyet. Egy ideig az anya hordozza magán a kicsit, gyakorlatilag az emlőre szívja magát és repülés közben és vadászat közben is hordozza az állatot. Később a kis denevéreket - az emberekhez hasonlóan - úgynevezett óvodákban hagyják a szülők, míg ők rovarokra vadásznak. Itt több hasonló korú kölyökre vigyáz néhány felnőtt állat. Az utódok nagyon gyorsan fejlődnek. Mindössze egy hónap múlva már repképesek és vadászni kezdenek. Az utóbbi években figyeltek fel azonban kutatók arra a jelenségre, **hogy az éjszakai díszkivilágítással rendelkező templomokban élő denevérkolóniák fizikai kondíciója és egyedszáma évről évre romlik,** csökken. Ugyanis alkonyatkor, mikor ezek a rovarevő kisemlősök kirepülnének táplálkozni (nagyjából éjfélig a legnagyobb a rovarjárás is) felkapcsolódnak a reflektorok és ez nagyon megzavarja őket, hiszen a lassan estébe forduló fényviszonyok hirtelen nappalivá válnak. Emiatt **nem indulnak el az éjszakai vadászatukra időben, várják az éjszakát. Mire az éhség miatt mégis kirepülnek, az alkonyati, éjjeli aktivitású rovarok többsége már nem repül, azaz a denevérek egyre kevesebb táplálékhoz jutnak. Emiatt a fizikai állapotuk is fokozatosan romlik, ami leginkább a kölyökdenevéreket viseli meg, alultápláltak,** ennek következtében fejlődésükben visszamaradottak, gyengék maradnak, ami idő előtti elhulláshoz is vezethet. Emiatt ezek a padláslakó kolóniák jobb esetben elköltöznek, rosszabb esetben évről évre egyre kisebbek lesznek, végül teljesen eltűnnek. **Jelentősen lehetne csökkenteni ezt a negatív tendenciát, amennyiben legalább a kölykezési időszakban, amíg a kisdenevérek röpképessé nem válnak, az épületek éjszakai díszkivilágítását pár hétre (kb. három hét) szüneteltetni lehetne.** Ez a pár hét – fajtól és időjárástól függően **– május 1-től legkésőbb augusztus 15-e közötti** időszakban van. Amennyiben az adott templom, plébánia egyházközössége hajlandó ezt az áldozatot meghozni a denevérek védelme érdekében, úgy a területileg **illetékes nemzeti park igazgatóság** szakemberei felveszik a kapcsolatot az adott ingatlan egyházi kezelőivel és minden szakmai **segítséget**, előzetes és utólagos tájékoztatást információt megadnak.

**A templomtornyok, padlásterek úgynevezett berepülőnyílásainak biztosítása.**

**A templomok tornyainak és padlástereinek lezárása is gyakran okozza a denevérek elvándorlását illetve pusztulását.** A galambok, verebek tornyokban való megtelepedésének megakadályozása, vagy renoválási munkák miatt sok esetben fémhálóval vagy a zsalugáterek behajtásával teljes mértékben lezárásra kerülnek ezek a padlásterek. Amennyiben a denevérek a lezárás alatt a padlástérben tartózkodnak, alkonyatkor már nem tudnak kirepülni és napokon belül elpusztulnak. Ha úgy történik a lezárás, hogy nem tudnak berepülni a toronyba, abban az esetben megpróbálnak más helyet keresni maguknak, azonban ez igen komoly plusz energiaigénnyel és veszélyhelyzettel jár, ami komoly kondícióromláshoz és pusztuláshoz vezethet. Sok esetben nem is találnak megfelelő helyet, a kolóniák szétszóródnak, felaprózódnak és végül felszámolódnak. **Egy 30 X 40 cm-es berepülőnyílás biztosítása azonban ezt a veszélyhelyzetet kiküszöböli,** nem feltétlenül szükséges ennél nagyobb, vagy több nyílást hagyni.

**A templomtetők héjazatának átfestése, a padlástér kánikulai túlmelegedésének megakadályozása érdekében.**

**A klíma változása miatt az utóbbi években egyre gyakrabban fordulnak elő extrém magas napi hőmérsékletű kánikulai napok.** Ilyenkor természetesen a padlásterekben is nagyon megemelkedik a hőmérséklet. Alapvetően a sötét, déli kitettségű lemeztetők a problémásak, van ahol 47-48 °C hőmérséklet is lehet a padláson (persze közvetlenül a lemez alatt, ahol a törpe- és a kései denevérek előszeretettel telepszenek meg, még sokkal melegebb is lehet). Természetesen minden helyszín egyedi adottságú, de **mindenhol  lényegi kérdés, hogy van-e az épületben hűvösebb menedékhely (pl. torony), ahová ki/el tudnak húzódni az állatok**. Azok a legveszélyeztetettebb helyek, ahol ilyen elhúzódási lehetőség nincs. Ilyen esetben pár óra alatt a teljes denevérkolónia hőgutát kaphat és elpusztulhat. Leginkább a kölykök veszélyeztetettek, nem csupán azért, mert védtelenebbek, gyengébbek, mint a kifejlett példányok, hanem azért is, mert még szopós korukban, nem, vagy csak nagy nehézségek árán tudnak elmozdulni a függeszkedő helyeikről. Leginkább a csonkafülű denevérek és a nagypatkós denevérek érzékenyek a magas hőmérsékletre. A **területileg illetékes nemzeti park igazgatóság szakemberei tudnak javaslatot tenni a héjazat átfestésére és annak gyakorlati kivitelezésében valamint adott esetben anyagi feltételeinek részbeni vagy teljes biztosításában is segítenek.**

**A denevérguanó összegyűjtése és elszállítása.**

A denevérek szállásain igen jelentős mennyiségű ürülék, úgynevezett guanó is összegyűlhet. Ez nem csupán kellemetlen szagú, hanem komoly közegészségügyi veszélyt is jelenthet. A **nemzeti park igazgatóságok szakemberei**, amint kellő információt kapnak egy-egy nagyobb denevérkolónia által „termelt” guanóról, azt megfelelő időszakban, **előzetes egyeztetést köbvetően, az állatok zavarása nélkül elszállítják.**

**Szűcs Boglárka**